**ΜΜΕ**

**ΑΤΟΜΟ ΕΠΙΔΡΑΣΗ ΚΑΙ ΑΝΤΙΔΡΑΣΗ**

**Ορισμoί: Μέσα μαζικής ενημέρωσης** (μέσα μαζικής επικοινωνίας , mass media) είναι τα μέσα ταυτόχρονης μετάδοσης μηνυμάτων ή ερεθισμάτων, που απευθύνονται προς απεριόριστο αριθμό προσώπων, ανεξάρτητα κατά κανόνα από την κοινωνική κατηγορία ή το κοινωνικό στρώμα στο οποίο ανήκουν. Ο τύπος, το ραδιόφωνο, η τηλεόραση είναι μέσα μαζικής ενημέρωσης.

* **Επικοινωνία:** Η ανάγκη επικοινωνίας υπαγορεύεται από την **έμφυτη** κοινωνικότητα του ανθρώπου και ικανοποιείται από τη συνύπαρξη – συμβίωση – συμμετοχή με τους ανθρώπους. Λέγεται, ότι η επιτυχής επικοινωνία με τους γύρω μας συνιστά **κοινωνικό κατόρθωμα,** το οποίο σηματοδοτεί την κοινωνική προσαρμογή του ατόμου. Η **ποιότητα** της επικοινωνίας μεταξύ των ατόμων προσδιορίζει και το βαθμό **λειτουργικότητας** του ανθρωπίνου όντος. Για πολλούς, μάλιστα, **το επίπεδο εξέλιξης** ενός **πολιτισμού** καθορίζεται από τις **δυνατότητες** που ο πολιτισμός αυτός **προσφέρει** στον τομέα της επικοινωνίας
* **«**Επικοινωνία έχουμε όταν κάποιος **επενεργεί** επί του περιβάλλοντός του κατά τέτοιον τρόπο ώστε κάποιος άλλος να **επηρεάζεται** υποκείμενος σε μια παρόμοια εμπειρία προκαλούμενη εν μέρει από την εμπειρία του πρώτου» (Α. Ρίτσαρντς, Άγγλος λογοτεχνικός κριτικός και συγγραφέας – 1928)
* Η **μεταβίβαση** και **ανταλλαγή** μηνυμάτων, πληροφοριών, από κάποιον που νοείται ως πομπός προς κάποιον που νοείται ως δέκτης μέσω κοινού συστήματος σημάτων, συμβόλων ή τρόπων συμπεριφοράς (Μπαμπινιώτης)
* Στη γενικότερη μορφή της, η επικοινωνία σημαίνει τη διαδικασία με την οποία ένας πρωτουργός (ο έχων την πρωτοβουλία) εκπέμπει ή στέλνει ένα μήνυμα, διά μέσου κάποιου φορέως, σε κάποιον αποδέκτη και **προκαλεί** ένα **αποτέλεσμα** (Λεξικό κοινωνικών επιστημών)
* Η επικοινωνία προϋποθέτει πάντα ότι επέρχεται στη συμπεριφορά του αποδέκτη ένας είδος **διαφορικού αποτελέσματος** – σύμφωνα μάλιστα και με ορισμένους ορισμούς και στη συμπεριφορά του πρωτουργού
* Κατά συνέπεια, προϋπόθεση για την επιτυχία της επικοινωνίας είναι η **αλληλεπίδραση** των επικοινωνούντων, η ανάδραση, η ανταπόκριση μεταξύ τους. Με άλλα λόγια, ο ρόλος του πομπού πρέπει να εναλλάσσεται με το ρόλο του δέκτη, γιατί διαφορετικά καταλήγουμε στον παράλληλο μονόλογο ή στην επιβολή των απόψεων του ενός.
* Στη **διαπροσωπική επικοινωνία** υποδηλώνεται η δι-υποκειμενική **βίωση** καταστάσεων, η συνάντηση «προσώπου» με «πρόσωπο», η οποία δεν εξαντλείται στην απλή ανταλλαγή ερεθισμάτων, πληροφοριών, απόψεων, ιδεών, συναισθημάτων, αλλά συνιστά μια μορφή συνεχούς **αλληλόδρασης**, διαδικασία έκφρασης, ερμηνείας, ανταπόκρισης μεταξύ ατόμων με **συνείδηση** του εαυτού τους, με διαμορφωμένο «εγώ» και σαφείς **ηθικούς** προσανατολισμούς, με ενεργό δράση στις κοινωνικές, πολιτικές και πολιτιστικές διαδικασίες. Βασίζεται στην ιδιότητα της συμπάθειας (συν + πάσχω = παθαίνω, υφίσταμαι), τείνει στην **αμοιβαία κατανόηση** και στοχεύει στην **καλύτερη** – ποιοτικότερη – **βίωση** του κόσμου μας. Στην ολοκλήρωσή της, η διαπροσωπική επικοινωνία, περιλαμβάνει μια ερμηνεία του δέκτη για το ερέθισμα που προέρχεται από τον πομπό και επανάδραση σε εκείνον του οποίου την άποψη ή το συναίσθημα εκφράζει, εδραιώνοντας, έτσι, μια **ψυχοσυναισθηματική επαφή** ανάμεσα στον πομπό και το δέκτη. Ως μηχανισμός μέσω του οποίου υπάρχουν και αναπτύσσονται οι ανθρώπινες σχέσεις, καλλιεργεί την **εσωτερική ζωή** και ουσιαστικοποιεί την ανθρώπινη ύπαρξη
* **Συνώνυμα**: επαφή, συνάφεια, σχέση, προσέγγιση, συνεννόηση
* **Ετυμολογία:** επικοινωνία <επικοινωνώ, επί + κοινωνέω-ώ <κοινός
* **Η μαζική επικοινωνία[[1]](#footnote-1)** συνιστά τη μετάδοση μεγάλης ποσότητας πληροφοριών από μια συγκεντρωτική πηγή σε ευρύ κοινό σε μικρό χρονικό διάστημα

**Ι σ τ ο ρ ι κ ή α ν α φ ο ρ ά**

Στην αρχαιότητα η διάδοση των ειδήσεων συνοψίζονταν στη **διασάλπισή** τους από τον τελάλη την πόλης, στην **τοιχοκόλληση** διακηρύξεων και στη διάδοση τους με **αλληλογραφία.**

Οι κυβερνήσεις και οι εμπορικοί κύκλοι – για τους οποίους οι ειδήσεις είχαν ιδιαίτερη σημασία – είχαν πάντοτε στη διάθεσή τους δικά τους μέσα ενημέρωσης, τα οποία χρησιμοποιούσαν για τα δικά τους συμφέροντα και δημοσίευαν ό, τι τους συνέφερε και με τον τρόπο που τους εξυπηρετούσε. Ως την εφεύρεση της τυπογραφίας, το πλατύ κοινό έπαιρνε ό, τι του προσφερόταν ή ό, τι έφθανε ως αυτό από φήμες και διαδόσεις. Η τυπογραφία συνέβαλε στη δημιουργία μιας νέας αντίληψης: πως το κοινό έχει κάθε δικαίωμα να μαθαίνει, να ενημερώνεται όχι μόνο να ικανοποιεί την περιέργειά του, αλλά και για να μπορεί να συμμετέχει στις δημόσιες υποθέσεις

**Τ α μ έ σ α μ α ζ ι κ ή ς ε ν η μ έ ρ ω σ η ς ω ς κ ο ι ν ω ν ι κ ό ς θ ε σ μ ό ς**

* Ως οι **κύριοι εκφραστές** ενημέρωσης, διαμόρφωσης της κοινής γνώμης, ψυχαγωγίας, υπέρβασης των πολιτισμικών συνόρων, αποτελούν συντελεστές των κοινωνικών φαινομένων, που δεσμεύουν την εμπειρία, διαμεσολαβούν στη σχέση του ανθρώπου με τον κόσμο και επηρεάζουν την κοινωνική εξέλιξη.
* Ως **εξωτερικεύσει**ς και **μορφοποιήσεις** του ανθρώπινου πνεύματος στην κατεύθυνση της διεύρυνσης και ζωογόνησης, με την ταχύτητα των επαφών και την ευρεία διάδοση των μηνυμάτων, κάνουν δυνατή την κατάκτηση του χώρου και του χρόνου, τη δημοκρατικοποίηση της γνώσης, την ανάπτυξη των νοητικών δυνάμεων, την καλλιέργεια ιδεών, αρχών, ιδανικών, την κοινωνικοποίηση των ατόμων, τη διεύρυνση της πολιτικής οπτικής, τη διαμόρφωση της δημοκρατικής συνείδησης και την ενεργό συμμετοχή στα κοινά, τον έλεγχο της εξουσίας, την αποκατάσταση της ηθικής τάξης, την εξυγίανση του κοινωνικοπολιτικού βίου, την άρση της εσωστρέφειας και της απομόνωσης τοπικών κοινοτήτων, την ενοποίηση του κόσμου
* Όσον αφορά τη **διάδοση**, μία από τις δύο διαστάσεις της επικοινωνιακής διαδικασίας – αν και αντιπαρέρχεται τα φυσικά εμπόδια χάρη στα σύγχρονα μέσα – δεδομένης της διαφορετικότητας των ακροατηρίων, προσκρούει σε διαφορές γλώσσας, παράδοσης, εμπειρίας και ενδιαφέροντος. Η άλλη διάσταση, η **αποτελεσματικότητα**, κρίνεται τόσο από τις συνθήκες παρεμβολής, περιορισμού κινήσεων, λογοκρισίας,[[2]](#footnote-2) μεροληπτικής στάσης ή ανεπαρκούς γνώσης (πομπός), όσο και από το αν το ακροατήριο συνιστά κοινό που εγείρει απαιτήσεις συζήτησης και από κοινού δράσης ή μάζα που «άγεται και φέρεται»

**Ο ρ ό λ ο ς τ ω ν μ έ σ ω ν μ α ζ ι κ ή ς ε ν η μ έ ρ ω σ η ς**

Επειδή ο ρόλος τους δεν περιορίζεται αποκλειστικά στο στοιχείο της ενημέρωσης, γι` αυτό και πολλοί τα αποκαλούν **Μέσα Μαζικής Επικοινωνίας**. Ωστόσο, πρέπει να σημειώσουμε πως η χρήση του όρου **«επικοινωνία**» είναι στην περίπτωση αυτή **καταχρηστική**, γιατί, όπως προαναφέρθηκε, η αυθεντική επικοινωνία απαιτεί την **αλληλεπίδραση** μεταξύ **πομπού** και **δέκτη,** συνθήκη που δεν τηρείται στην περίπτωση της μαζικής επικοινωνίας.

**Θ ε τ ι κ έ ς ε π ι δ ρ ά σ ε ι ς**

* Συμβάλλουν στη διεύρυνση της πνευματικής ελευθερίας και στην ανάπτυξη της κριτικής και γόνιμης αμφιβολίας, μέσω της αντικειμενικής και πολυφωνικής ενημέρωσης και διαφώτισης, απομακρύνοντας τον πολίτη από την άγνοια και την μονομέρεια
* Καθιστούν περισσότερο ουσιαστική την πολιτική ελευθερία, διαμορφώνοντας την πολιτική του κουλτούρα και επιτρέποντας να ελέγχει τους διαχειριστές της εξουσίας, να καταδικάζει παραβιάσεις και ατασθαλίες, να προωθεί το διάλογο και να στηρίζει τη δημοκρατία
* Διευρύνουν την κοινωνική ελευθερία, την ισοτιμία, τη δικαιοσύνη, την αξιοκρατία, εμπεδώνοντας το πνεύμα της συλλογικότητας και της συνεργασίας
* Συντελούν στην επικοινωνία των λαών και των πολιτισμών, στην ανάπτυξη δεσμών φιλίας και, κατ` επέκταση, στην εδραίωση της ειρήνης
* Προάγουν το πνευματικό επίπεδο, επιμορφώνουν μεταβιβάζοντας τα πολιτισμικά επιτεύγματα της σύγχρονης εποχής, αλλά και παλαιότερων εποχών
* Συμβάλλουν στην ολοκλήρωση της προσωπικότητας του ατόμου, μέσω της διακίνησης των ιδεών, την απαλλαγή από το δογματισμό, την απόκρουση της αμάθειας και της ακρισίας
* Εξυψώνουν ηθικά τον άνθρωπο, υποβάλλοντας την ανάγκη σεβασμού της γνώμης των άλλων και ενθαρρύνοντας την άρση του φανατισμού και της μισαλλοδοξίας
* Αποτελούν προσιτά μέσα ψυχαγωγίας και διασκέδασης για τις ασθενέστερες οικονομικά τάξεις

**Α ρ ν η τ ι κ έ ς ε π ι δ ρ ά σ ε ι ς**

* Διαμορφώνουν την κοινή γνώμη σύμφωνα με τα συμφέροντα των φορέων τους ΄ έτσι, αποπροσανατολίζουν την κοινή γνώμη, αποκρύπτουν ή αλλοιώνουν την πραγματικότητα, προβαίνουν στη διασπορά ψεύτικων ειδήσεων
* «Ο όρος «μέσα μαζικής επικοινωνίας» έχει χάσει από καιρό τη αρχική του σημασία: «μέσα επικοινωνίας με τις μάζες», «μέσα που προσφέρουν μέγιστο αριθμό γνώσεων σε μέγιστο αριθμό πολιτών». Κατάντησε να σημαίνει «μέσα που μεταμορφώνουν τον πολίτη σε μάζα, που μετατρέπουν τον πολίτη σε πολτό, πλάθοντάς τον κατά τη βούληση όποιου κατέχει το μαγικό, μαζικό πομπό».

 Το κοινό μυστικό γι` αυτή τη «μαζοποίηση» την «πολτοποίηση», είναι η διαστροφή της βασικής λειτουργίας των «μέσων», η διαστροφή της πληροφόρησης. Ενώ η αρχική έννοια της λέξης «πληροφορώ» ήταν όχι μόνο «παρέχω ειδήσεις» αλλά και «ικανοποιώ πλήρως» τον ακροατή, τον αναγνώστη κτλ. (γι` αυτό και πληρο – φορώ), σήμερα η πληροφόρηση από τους επικοινωνιακούς φορείς δε σημαίνει συνήθως παρά «ικανοποιώ τον εαυτό μου, παραποιώ πλήρως ή μερικώς τα πράγματα και παραπλανώ τους άλλους πληρέστατα»…» (Μ. Πλωρίτης – Το Βήμα)

* Προβάλλουν καταναλωτικά πρότυπα ζωής και στρέφουν τα άτομα στην αδιάκοπη αναζήτηση του χρήματος ως μοναδικού μέσου για την κατάκτηση της ευτυχίας
* Για λόγους εντυπωσιασμού, θεαματικότητας ή ακροαματικότητας προβάλλονται ακραίες καταστάσεις ή περιστατικά μεμονωμένα που διακρίνονται για την υπερβολή τους, με αποτέλεσμα να υποβιβάζεται το επίπεδο της πληροφόρησης και να δημιουργείται στους πολίτες το αίσθημα της ανασφάλειας
* Τα γεγονότα και οι ειδήσεις μεταδίδονται προσαρμοσμένα στον «κοινό νου», στον «μέσο» άνθρωπο, συνεπώς ισοπεδώνονται, χάνουν τη σφαιρικότητά τους και έτσι απλοποιημένα δεν αντιπροσωπεύουν την αλήθεια, με απώτερο αποτέλεσμα να προκαλούν σύγχυση στους πολίτες
* Ενισχύουν την ατομική ψυχαγωγία σε βάρος της συλλογικής, με συνέπεια τον περιορισμό του διαλόγου και την αποξένωση των ανθρώπων
* Προσβάλλουν την ακεραιότητα της ελληνικής γλώσσας με τη χρήση κακόσχημων νεολογισμών και τυποποιημένων εκφράσεων
* Καλλιεργούν μια κουλτούρα επιφάνειας, επιδερμική ΄ αρνούνται την ιστορία και το παρελθόν, στρέφονται εναντίον της παράδοσης, προβάλλουν ανάξια πρόσωπα και επιβάλλουν ιδέες και αντιλήψεις που υπονομεύουν τους δημοκρατικούς θεσμούς
* Προβάλλουν πράξεις βίας και ψεύτικα είδωλα, ηρωοποιούν εγκληματίες, επηρεάζοντας αρνητικά ιδιαίτερα τους νέους
* Επιδιώκοντας την πρωτότυπη είδηση, δεν διστάζουν να παραβιάσουν την ιδιωτική ζωή του πολίτη, σπιλώνοντας προσωπικότητες του δημοσίου βίου

**Π ρ ο ϋ π ο θ έ σ ε ι ς σ ω σ τ ή ς λ ε ι τ ο υ ρ γ ί α ς**

* Δημοκρατικό πολίτευμα που καθιερώνει την ελευθεροτυπία, την ελευθερία έκφρασης και την παρουσία όλων των κοινωνικών φορέων στη διαμόρφωση της φυσιογνωμίας της πληροφόρησης
* Η ενημέρωση θα πρέπει να είναι σφαιρική, αντικειμενική, ώστε να μην παρουσιάζεται το σχόλιο σαν είδηση
* Η ιεράρχηση των θεμάτων και η επιλογή τους πρέπει να γίνεται με κριτήρια ποιοτικά και όχι εμπορικά
* Τα διάφορα επιστημονικά και φιλοσοφικά θέματα πρέπει να προβάλλονται με εκλαϊκευμένη μορφή
* Οι δημοσιογράφοι πρέπει να διακρίνονται για το ήθος τους και να συνειδητοποιούν το μέγεθος των ευθυνών τους προς το κοινωνικό σύνολο

**Η σ τ ά σ η τ ο υ α τ ό μ ο υ α π έ ν α ν τ ι σ τ α μ έ σ α μ α ζ ι κ ή ς**

**ε ν η μ έ ρ ω σ η ς**

* Είναι απαραίτητος ο έλεγχος, η αξιολόγηση και η λογική επεξεργασία των μηνυμάτων
* Απαλλαγή από προκαταλήψεις, αυθεντίες και πολιτικούς φανατισμούς, γιατί έτσι θα γίνεται η σωστή αποκωδικοποίηση των μηνυμάτων
* Κριτική στάση απέναντι στα μέσα μαζικής ενημέρωσης
1. **Μαζική κοινωνία**: Σύμφωνα με μια κοινωνική θεωρία, με μεγάλη απήχηση, τα χαρακτηριστικά της σύγχρονης κοινωνίας είναι τα ακόλουθα: τα περισσότερα άτομα είναι παρόμοια, αδιαφοροποίητα και ίσα, χωρίς ατομικότητα. Η εργασία είναι μονότονη και αποξενωτική. Η θρησκεία έχει χάσει την επιρροή της και δεν υπάρχουν βαθιά ριζωμένες και σημαντικές ηθικές αξίες, ενώ οι μάζες έχουν μια τάση για φανατισμό. Οι σχέσεις ανάμεσα στα άτομα είναι ασθενείς και δευτερεύουσας σημασίας και οι δεσμοί της συγγένειας έπαψαν πια να είναι σημαντικοί. Οι μάζες είναι πολιτικά απαθείς και πρόσφορες για χειραγώγηση από δικτατορίες και γραφειοκράτες. Ο πολιτισμός – η τέχνη, η λογοτεχνία, η φιλοσοφία, η επιστήμη – έχει μετατραπεί σε μαζικό πολιτισμό, δηλ. έχει φτάσει στο κατώτερο επίπεδο αισθητικής αντίληψης [↑](#footnote-ref-1)
2. **Λογοκρισία:** Είναι ο συστηματικός έλεγχος του περιεχομένου κάποιου μέσου επικοινωνίας, μερικών ή όλων των μέσων, με τρόπο συνταγματικό, δικαστικό, διοικητικό, οικονομικό ή εξ ολοκλήρου φυσικό που ασκείται άμεσα ή με τη συνενοχή της εξουσίας ή μιας εξουσιαστικής ελίτ. Μπορεί να συνοδεύεται, ή μπορεί και όχι, από την άσκηση βίας, μπορεί ν` ασκείται εξ ολοκλήρου ή όχι, μπορεί να περιλαμβάνει ή όχι προπαγάνδα. Αλλά η αντίληψη της επιβολής συστηματικού ελέγχου είναι απαραίτητη για να καθορίσει πότε ασκείται λογοκρισία σε κάποια χώρα, όπως επίσης και η ένταση με την οποία ασκείται. Όταν ισχύει ο συστηματικός έλεγχος όλων των μέσων ενημέρωσης μιλάμε για «ολική» λογοκρισία, όταν ασκείται επιλεκτικά, μιλάμε για «επιλεκτική» ή «μερική» λογοκρισία και όταν ασκείται αυθαίρετα και όχι σταθερά, μιλάμε για «τυχαία» λογοκρισία [↑](#footnote-ref-2)